CELEX: 62011TN0052
Language: mt
Date: 2011-01-24 00:00:00
Title: Kawża T-52/11: Rikors ippreżentat fl- 24 ta’ Jannar 2011 — Aecops vs Il-Kummissjoni

7.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 139/20
            
         Rikors ippreżentat fl-24 ta’ Jannar 2011 — Aecops vs Il-Kummissjoni
   (Kawża T-52/11)
   2011/C 139/38
   Lingwa tal-kawża: il-Portugiż
   
      Partijiet
   
   
      Rikorrenti: AECOPS — Associação de Empresas de Construção, Obras Públicas e Serviços (Lisbona, il-Portugall) (rappreżentanti: J. da Cruz Vilaça u L. Pinto Monteiro, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla, bis-saħħa tal-Artikolu 263 TFUE, id-deċiżjoni tal-Kummissjoni li tikkonċerna l-faxxiklu 890 979 P3, tas-27 ta’ Ottubru 2010, sa fejn jitnaqqas bi PTE 426 070 l-ammont tal-kontribut approvat bid-Deċiżjoni tal-Kummissjoni C(89) 0570, tat-22 ta’ Marzu 1989 u, fl-istess waqt, jintalab il-ħlas tal-ammont ta’ EUR 14 430,02;
            
         
               —
            
            
               tikkundanna lill-Kummissjoni Ewropea għall-ispejjeż tagħha stess u għal dawk tar-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka żewġ motivi.
   
               (1)
            
            
               L-ewwel motiv, dwar il-ksur ta’ terminu raġonevoli għat-teħid tad-deċiżjoni, minħabba:
               
                           —
                        
                        
                           il-preskrizzjoni tal-kawża: ir-rikorrenti ssostni li d-deċiżjoni kkontestata ġiet adottata wara li ddekorra t-terminu ta’ erba’ snin iffissat għall-preskrizzjoni tal-kawża, hekk kif inhu pprovdut fl-Artikolu 3 tar-Regolament tal-Kunsill (KE, Euratom) Nru 2988/95, tat-18 ta’ Diċembru 1995, dwar il-protezzjoni tal-interessi finanzjarji tal-Komunità Ewropea. Bl-istess mod, anki li kieku kellha sseħħ interruzzjoni eventwali tat-terminu ta’ preskrizzjoni tal-kawża, id-doppju tat-terminu ta’ preskrizzjoni ddekorra mingħajr ma kienet ingħatat ebda deċiżjoni, skont kif ipprovdut fir-raba’ subparagrafu tal-Artikolu 3(1) ta’ dan ir-regolament. Peress li l-eżerċizzju tad-dritt korrispondenti ġie preskritt, id-deċiżjoni kkontestata għandha tiġi kkunsidrata illegali u ma tistax tiġi eżegwita;
                        
                     
                           —
                        
                        
                           il-ksur tal-prinċipju ta’ ċertezza legali: ir-rikorrenti tqis li l-fatt li l-Kummissjoni ħalliet jiddekorru iktar minn għoxrin sena bejn l-illegalitajiet allegati u l-adozzjoni tad-deċiżjoni finali, kien jimplika n-nuqqas ta’ osservanza tal-prinċipju ta’ ċertezza legali. Dan il-prinċipju fundamentali tas-sistema legali tal-Unjoni Ewropea jipprovdi li l-persuni kollha għandhom dritt li l-kwistjonijiet tagħhom jiġu pproċessati mill-istituzzjonijiet tal-Unjoni f’terminu raġonevoli;
                        
                     
                           —
                        
                        
                           il-ksur tad-drittijiet tad-difiża: ir-rikorrenti tqis li nkisru d-drittijiet tad-difiża tagħha, peress li, fid-dawl tal-fatt li ddekorrew iktar minn għoxrin sena bejn l-allegat ksur u l-adozzjoni tad-deċiżjoni finali, ir-rikorrenti ġiet prekluża milli tippreżenta l-osservazzjonijiet tagħha fi żmien utli, jiġifieri, f’perijodu fejn kien għad għandha dokumenti li jippermettu li jiġu ġġustifikati l-ispejjeż meqjusa bħala mhux eliġibbli mill-Kummissjoni.
                        
                     
         
               (2)
            
            
               It-tieni motiv, dwar il-ksur tal-obbligu ta’ motivazzjoni: ir-rikorrenti tqis li d-deċiżjoni kkontestata ma tissodisfax ir-rekwiżiti ta’ motivazzjoni imposti mill-Artikolu 296 TFUE. Fil-fatt, id-deċiżjoni kkontestata ma tagħtix, lanqas fil-qosor, ir-raġunijiet li għalihom tnaqqas il-kontribut finanzjarju mogħti mill-FSE, u lanqas barra minn hekk l-ittra mill-IGFSE li nnotifikat id-deċiżjoni kkontestata lir-rikorrenti ma tagħti, b’mod minimu li jinfthiem, ir-raġunijiet li mmotivaw it-tnaqqis ta’ dan il-kontribut u liema kienu l-ispejjeż eliġibbli u mhux eliġibbli. Mill-perspettiva tar-rikorrenti, anki l-vizzju ta’ nuqqas ta’ motivazzjoni għandu jwassal lill-Qorti Ġenerali tannulla d-deċiżjoni kkontestata.